Prelazimo na: - Prijedlog Odluke o proglašenju isključivog gospodarskog pojasa Republike Hrvatske u Jadranskom moru; Predlagatelj je Vlada RH, a rasprava je zaključena. Nakon što je rasprava zaključena Vlada je podnijela amandman i sukladno čl. 119. Poslovniku o ovakvom posebnom amandmanu suglasili smo se na početku današnje sjednice. Molim predstavnika predlagatelja, ministara vanjskih i europskih poslova g. Gordan Grlić Radman da nam obrazlaže ove amandmane. Izvolite.
Uvaženi potpredsjedniče HS-a, poštovane gospođe zastupnice, gospodo zastupnici. Vlada RH 14. prosinca prošle godine HS-u podnijela je Izvješće o konzultacijama u svezi s namjerom proglašenja isključivog gospodarskog pojasa RH u Jadranskom moru, kao i Prijedlog Odluke o proglašenju isključivog gospodarskog pojasa RH u Jadranskom moru. Rasprava o spomenutim aktima zaključena je 17. prosinca 2020., a HS je dan poslije, 18. prosinca donio Zaključak kojim je prihvatio predmetno Izvješće te i podržao Prijedlog Odluke o proglašenju isključivog gospodarskog pojasa RH u Jadranskom moru. Imajući na umu kako je prijedlog odluke o proglašenju bilo potrebno utvrditi nadnevak stupanja na snagu odluke te u tom smislu, posljedično i nadnevak proglašenja isključivog gospodarskog pojasa, Vlada je 14. siječnja 2021. HS-u podnijela amandman na točku 8. Prijedloga odluke kojim se kao nadnevak stupanja na snagu odluke utvrđuje 1. veljače ove godine. S obzirom da do spomenutog nadnevka 1. veljače Hrvatski sabor nije predmetnu odluku, vi znate, nije bilo kvoruma, te se stoga nisu ispunili uvjeti za njezino stupanje na snagu 1. veljače 2021.. Vlada je podnijela 2. veljače 2021. Hrvatskom saboru amandman na točku 8. Prijedloga odluke kojom se mijenja predviđeni trenutak stupanja na snagu odluke na način da se utvrđuje da odluka stupa na snagu 8 dana od nada objave u Narodnim novinama. Poštovani g. potpredsjedniče Hrvatskog sabora, uvažene dame i gospodo zastupnici, pozivam vas da podržite amandman kojim se mijenja predviđeni trenutak stupanja na snagu odluke na način da se utvrđuje da odluka na snagu 8 dana od dana objave u Narodnim novinama. Time ćemo osigurati proglašenje IGP-a RH i proširiti suverena prava te jurisdikciju RH u području mora uz našu vanjsku granicu teritorijalnog mora do sredina Jadrana što RH po međunarodnom pravu i pripada. Najljepša vam hvala.
Hvala i vama. Ostanite, molim vas ovdje, imamo nekoliko replika. G. Zekanović.
Poštovani ministre, opet se vidimo po istoj temi, jednostavno je pitanje, recite mi poštovani ministre, ima li u ovom trenutku talijanskih koća u hrvatskom djelu IGP-a i koliko ih ima?
Uvaženi g. zastupniče, da ste vi 29. siječanja ostali u sabornici i glasovali, danas bi vam mogao dati odgovor, međutim vašim izlaskom ste zapravo ugrozili našu raspravu i razgovore, ugrozili kredibilitet Vlade RH jer se od 29. siječnju govorilo puno ranije. Prema tome, hrvatska diplomacija upravo radi na tome međutim vi ste svojim izlaskom iz Hrvatskoga sabora zaustavili nas u tom procesu a upravo je i to smjer djelovanja IGP-a, veća zaštita Jadranskoga mora što želimo činiti s Italijom, veći stupanj zaštite, tako da evo kad budete glasovali, jasno, sa zakašnjenjem, evo u drugom putu nadam se da će to uspjeti, onda ćete imati i odgovor na vaše pitanje.
Povreda Poslovnika, g. Zekanović.
Poštovani ministre, naravno čl. 238., niste odgovorili na temu. Dakle, niste mi odgovorili na pitanje, pitanje je jasno, vi kasnite 30 g. donosite ovu odluku, vaša stranka, meni spočitavate 6 dana a niste rekli da se ništa ne mijenja. Niste, da se ništa ne mijenja. I ne možete više obmanjivati hrvatsku javnost da ćete zaštititi Jadran kad ga nećete zaštitit. Hrvatski narod nije naivan i glup.
Hvala. Hvala lijepa, ja bi molio samo da snize tenzije, da se snize, ne, nek se snize tenzije, to je, jer od sad nadalje, fakat nema svrhe da u 7 i pol počnemo sa opomenama. Druga replika, g. Branko Bačić.
Zahvaljujem, g. potpredsjedniče. Poštovani ministre, ja još jednom čestitam na odrađenom ovom poslu oko dogovora o zajedničkom proglašavanju IGP-a na Jadranu. Ono što bi mene interesiralo, ako nam možete s obzirom da je točkom 3. ove odluke definirano granice našeg IGP-a kojega se nadam da ćemo ga izglasovati u petak su definirane do razgraničenja, da li je planiran uskoro novi sastanak na razini trilaterale ili na neki drugi način planirate li krenuti u razgovore oko razgraničavanja IGP-a? Hvala.
Hvala lijepa, g. zastupniče.
Oprostite, oprostite, g. ministre, moram vam dati riječi, takav je Poslovnik, izvolite odgovoriti. Izvolite odgovoriti, g. Radman.
A hvala lijepa. Evo upravo tog 29. siječnja sa puno entuzijazma i optimizma smo išli na dogovorenu trilateralu s uvjerenjem da će toga dana biti proglašen IGP jer je upravo ta jedna dinamika prije svega, znači proglašenje IGP-a i utvrđivanje zapravo privremene granice temeljem sporazuma iz '68. g. bivše države sa Italijom sredinom epikontinentalnog pojasa smo išli sa tim uvjerenjem kako ćemo nastaviti upravo razgovor i o zaštiti ovo što je g. Zekanović jasno govorio, jer zaštita Jadrana temelji se zapravo ne na voluntarizmu nego na znanstvenim istraživanjima a mi smo već krenuli od Jabučke kotline a također i na sjevernoj Jadranu smo razgovarali o tome kako ćemo zaštititi daljnje zajednički Jadransko more.
Hvala. G. Rade Šimičević.
Zahvaljujem, potpredsjedniče Hrvatskog sabora. Poštovani ministre, evo ja vam čestitam na odrađenom poslu, znamo da je politika umijeće mogućeg i da jednostavno mi smo proglasili IGP kad su se stekli uvjeti a ujedno stvarajući i gradeći neovisnu državu Hrvatsku. Moje pitanje možda nije vezano za ovo, ali bih htio čuti vaše mišljenje vezano za izjave iz BiH-a koji se protive proglašenju hrvatskog IGP-a kao da se oni nisu pitali to od strane bošnjačkih vlasti. Hvala.
G. ministre. Mada smo malo izvan teme, ali g. ministre, izvolite.
Hvala lijepa. Mislim da je tema, upravo je jer je pitanje IGP-a i zanimljiva tema i trećim državama, BiH-u. Dakle, mi smo u svojim razgovorima preliminarnim obavijestili sve ministre vanjskih poslova. Kako ministre, tako i premijere na svim razinama. Također sam razgovarao još početkom prosinca u prvoj polovici prosinca sa ministricom Bosne i Hercegovine Biserom Turkovićem. Paralelno je i naš veleposlanik razgovarao sa predsjednikom Zoranom Tajgeltijom koji je predsjedatelj Vijeća ministara. Dakle, svi su oni to uzeli na znanje, a dapače je i predsjedatelj Vijeća ministara to i prihvatio i pozdravio. Međutim, nenadano nakon mjesec i pol dana smo došli, dobili jednu notu koja nas je iznenadila. Srpski član Predsjedništva je kazao da ta nota nije usuglašena. Isto tako i zamjenik ministrice vanjskih poslova Josip Brkić iz hrvatskog naroda je kazao da o tome nije znao ništa. Prema tome, to je usamljeni slučaj.
Hvala lijepa. Dužan sam reći gospodine Grlić Radman iz poštovanja da zašto sam rekao da smo izvan teme jer tema je promjena samo promjena datuma. Ona je tehničke naravi. Rasprava o tome je već završena. Zato sam rekao da … … [[Upadica se ne razumije.]] Zato sam rekao. Samo zato. Znači nije izvan teme, ali danas je tema promjena datuma samo tehničke naravi. … [[Upadica se ne razumije.]] Da ne idemo… Znači gospodin Gari Cappelli je sada na redu.
Poštovani potpredsjedniče. Ministre kao što ste i sami rekli mislim nema tu više, mi smo tu završili priču što se toga tiče i samo je pitanje dakle pomicanja datuma zato što prošli tjedan znamo da nismo uspjeli izglasati to. Zato je moje pitanje samo će biti kratko, da li u međuvremenu očekivali smo trilaterale, on je održan, da li je tu što bilo nekakvih novih trenutaka koje bi mi trebali znati? Da li se što mijenjalo? Da li je pošto smo mi mijenjali datum, da li je tu netko imao nekakvu zamjerku ili nešto slično? Ili da li se iskoristio trenutak trilaterale da se možda učvrsti razgovor u svezi te teme? Dakle, da li se razgovaralo možda još dodatno i o zaštiti upravo od izlova i od nekih drugih dakle tema koje se tiču zajedničke zaštite tog područja, jer znamo da je itekako važan za Republiku Hrvatsku? Hvala lijepo.
Hvala. Gospodine ministre.
Hvala lijepa. Da, upravo 29. siječnja je bio trilateralni sastanak na operativnoj razini gdje je bila u ime Ministarstva vanjskih i europskih poslova državna tajnica Metelko Zgombić i tamo je upravo razgovarano o unapređenju upravljačkih okvira jasno u Jadranu. Jasno na znanstvenim razlozima utemeljenim i kako bi se provodile odgovarajuće mjere upravo s ciljem zaštite jadranskih resursa. Spomenuo sam ranije primjer Jabučke kotline, zaštite lista na sjevernom Jadranu i naravno duboko morskih staništa na južnom Jadranu i kao i ostalih područja koji su zapravo temelj znanstvenih istraživanja. Mi ne možemo ići na način voluntaristički i mi ćemo biti domaćini uskoro isto tako trilaterale u Zagrebu, tako da razgovaramo intenzivno. Jadran je zajedničko dobro europsko i naših susjeda.
Hvala vam lijepa. Gospodin Bulj.
Hvala lijepo. Ministre evo … [[ne razumije se]] ponoviti što je već zadnji put što je Hrvatska demokratska zajednica tj. Vlada prihvatila prijedlog koji je Most davao. Nakon 5 godina ipak je prihvaćen proglašenje isključivog gospodarskog pojasa, premda je slažem se s onima koji kažu da je trebalo biti proglašeno ima 20 i više godina da bi zaštitili naš Jadran. Mene zanima kako vi gledate, samo u Splitsko-dalmatinskoj županiji na području Jadrana mora ima 9 istražnih polja ugljikovodika tj. nafte i ostaloga? Kako vi promatrate kroz proglašenje isključivog gospodarskog pojasa taj dio koji može ugroziti naš Jadran i što se bavimo turizmom, a naravno i riblje flote? To mi je vrlo bitno pitanje jer znam da 9 platformi koje će niknuti kao pečurke mogu ugroziti i riblji fond, a naravno i turizam u Republici Hrvatskoj. Hvala lijepo.
Hvala. Izvolite ako smatrate.
Gospodine Bulj mi dakle prije svega razgovaramo o tome kako bismo evo raspravu koja se po drugi ili treći put već odvija ovdje dakle govorimo o tome o prihvaćenosti amandmana o proglašenju isključivog gospodarskog pojasa. Naravno da ćemo tu kao Vlada kao što smo radili i do sada biti usmjereni upravo na zaštiti hrvatskog Jadrana, a evo i posljedično svaka županija je nama važna, svaka županija je hrvatska županija, pa tako i Splitska županija. Prema tome, tu ćete sigurno imati, imat ćete hrvatsku Vladu koja je odgovorna u zaštiti apsolutno i vaše evo vi dolazite iz Splitsko-dalmatinske županije. Ja znam koliko ste vi isto tako osjetljivi dolje. Ali svi smo jednako osjetljivi. To je zaleđe. Apsolutno da je to naš isto tako jedan od prioriteta.
Hvala. Gospodin Ivo Stier.
Hvala gospodine potpredsjedniče. Gospodine ministre, pa ja sam se javio samo da naglasim koliko je važno da sada konačno proglasimo gospodarski pojas da to izglasamo, jer svaka pa i najmanja odgoda vidimo kako može otvoriti prostor na neku problematizaciju tog proglašenja iako ste objasnili kontekst kada ste odgovarali na pitanje o ovim reakcijama iz BiH. Ali čini mi se da je sada doista vrijeme da bilo koji partikularni stranački interes ostavi sa strane i da mi preuzmemo onu odgovornost koju imamo u Hrvatskom saboru i da konačno podržimo ovaj prijedlog Vlade. Hvala vam.
Izvolite gospodine ministre.
Hvala vam gospodine Stier. Stvarno slažem se s vama.
Sada nemate više replika. Prelazimo na klubove. Prvi nakon čišćenja govornice sada će biti gospodin Hrvoje Zekanović. Izvolite.
Poštovani ministre, poštovani potpredsjedniče. Poštovani potpredsjedniče nemojte mi se smijati s obzirom da nisam baš na ti sa talijanskim jezikom, znam nešto, ponešto. Ulder arione bianco, Top Gun, Vikingo, Barakuda, El Sit, Condor, Tucio, Fratelli Medori, Galileo Padre, Rosa dei venti, Vicenzo Paolucci, Gianluca, Marika, Sekonda, Elna, Ben Hur, Tirpitz, Fratelli, Gasparoni, Sindolino, Avanti, Auda. Nisam baš na ti, ali idemo dalje, ima toga puno. Nono, Lisa, Il greco, Giulia, Tarantini, SAntore di Santaros, Gabrile Padre, Maros, San GErardo, Fenice, Invisibile, Roberta, Toscano, Kalogero, VAsile, Marinaro, ne znam baš talijanski ali potrudit ću se još malo Adriana, Tre, Tereza Madre, Silavna M, Damiano, Eleana, Europa, Indomita. Lomim malo jezik, mogao bi ovako do sutra, ne bi baš mogao sutra, ali bi iskoristio sigurno svih 10 minuta da bi ovo pročitao pogotovo što ne znam dobro talijanski jezik. … /Govornici govore u isto vrijeme./ … Ali evo kolega Stier uči talijanski sprema se za Vatikan. Dakle ovo je ajde otprilike jedno 10%koča koje se trenutno nalaze u međunarodnim vodama. Neću lagat, nisu sve kod nas, kod nas u našem dijelu IGP-a ih je 80%. Ko ne vjeruje neka otvori, ovo sam online čitao zove se VESSEL FINDER, imate točno aplikaciju sa svim brodovima i onda uključite samo ribarske brodove i pokaže vam onda ovo. I to je ključno pitanje svih pitanja, hoće li svi ovi brodovi talijanski, vidite da su talijanski brodovi, nema tu filipinskih brodova, nema tu američkih, kanadskih brodova, nigerijskih nego talijanski brodovi, hoće li oni ribariti i nakon što mi osam dana od objave u Narodnim novinama proglasimo IGP? Znate li što? Hoće. I to je ono što je bitno i to je ono što je ključno. I mene ministre stvarno ja stvarno kada se bavim ovim poslom … drugim poslom pokušavam i jesam u istini, ali kada vi mene onako docirate odavde i kažete da smo mi iz oporbe i ja konkretno da smo mi spriječili, kako se to iz vašeg konteksta moglo shvatiti da se ovo dogodi, to je laž jer će i za 10 dana i za 15 dana i za mjesec dana i za godinu dana dok je god Vlada Andreja Plenkovića isti ovi brodovi, možda i više njih, će ribariti u hrvatskom dijelu IGP-a i to je ono što je bitno. Ali drago mi je da ste jednu stvar ipak čuli ovih par puta, a dosta smo razgovarali o ovome, ovo je već četvrti puta ako se ne varam, da ste jednu stvar ipak naučili od mene pa ste prvi put spomenuli ovdje zaštitu Jadrana jer to je ključno, da državna tajnice. Jer ključno je ja ću ponoviti do 2030.g. mi moramo zaštititi 30% Jadrana, 30% Jadrana moramo zaštiti, a Talijani će nas prisiliti s obzirom da su oni suverenisti i da razmišljaju o svojoj državi da zaštitimo obalno i teritorijalno more, unutrašnje vode, a IGP ćemo opet ostaviti njima i to će se dogoditi nažalost. Ali je pitanje svih pitanja što sam ga ja postavio maloprije, ribare li u ovom trenutku talijanske koče u hrvatskom dijelu Jadrana? Svi kad budete gledali ovo na društvenim mrežama na televiziji instalirate aplikaciju VESSEL FINDER jednostavna aplikacija, ali stvarno interesantna, vidjet ćete stotine i stotine brodova talijanskih koji su u ovom trenutku u hrvatskom dijelu IGP-a, stotine. Ministre ne vjerujete? Evo ministar mi ne vjeruje. Otvorite molim vas gledatelji dragi, instalirajte aplikaciju stotine, stotine ih je trenutno u međunarodnim vodama, većina ih u hrvatskom dijelu IGP-a, ako nisu trenutno bit će za pola sata pa se vrate u Italiju iskrcaju ribu. Čiju ribu? Našu ribu, hrvatsku ribu. Instalirajte vi ministre, znam da niste to nikad vidjeli. Znači ovu aplikaciju ja nisam znao da postoji danas su me hrvatski ribari zvali i rekli su mi suoči ministra sa ovom aplikacijom, ovo je činjenica, svaki brod ribarski, ne samo ribarski, ima GPS točno ga se može locirati. Pogledajte gdje su ti brodovi, pogledajte. I da je jedan brod puno je, a ima ih desetke i stotine. Nažalost, bez obzira što sam o ovome govorio već možda i satima na ovu temu ništa se neće promijeniti, ali me ipak raduje da sam uspio veliki dio hrvatske javnosti osvijestiti o ovome, da ovo je zapravo jedna prevara, obmana. Nisam ja protiv ovoga jer ovo stvara predispozicije za moguću zaštitu koja se neće dogoditi, dakle i ja ću glasovati za ovaj termin to nije sporno i htio sam glasati neki dan, čak sam tu došao pa je Jandroković shvatio da nema kvoruma, ali to je irelevantno, ali je ključno da smo mi stvarno kao država taoc u rukama Andreja Plenkovića koji je da bi ostvario svoje briselske ambicije uložio čitavu državu Hrvatsku i to je ono što je ključno. I kolikogod će neki sad kolege iz HDZ-a braniti ovo što se danas izglasava kada malo stanu sami sa sobom u kuloarima ili kada me sretnu na hodniku, znat će da sam ja jedini ovdje govorio istinu i da je ovo meritum i da je na vaše, na moje pitanje maloprije iz klupe koje je bilo jednostavno, koliko brodova trenutno ribari u hrvatskom dijelu IGP-a, odgovor treba biti stotine, a nažalost bit će i sutra stotine i preksutra i do koje god Vlade Andreja Plenkovića.
Pošto ste vidjeli, dopustio sam da govorite do kraja, iako ono što ću sada reći je govor u vjetar, ja to znam, ali radi se o jednoj tehničkoj promjeni jednog datuma, ali ... [[Upadica se ne čuje.]] Možete da. Izvolite. G. Grlić Radman će govoriti, iskoristiti svojih 5 minuta kao predlagatelj.
Hvala lijepa. Samo g. Zekanović kaže i ode, a ja ne mogu ostati ravnodušan zapravo na izjave koje bi zapravo trebale biti istina, međutim, one su ovdje ponavljanje tuđih istina koje zapravo ne mogu nikoga uvjeriti to što je g. Zekanović čitao, to je, su vjerojatno gledao neki dugi film pa recimo, imena glumaca može to isto tako biti. Dakle ne može uvjeriti g. Zekanović hrvatsku javnost. I ne može g. Zekanović uvjeriti hrvatsku javnost u nešto suprotno nego što je Andrej Plenković. Neka mi kaže g. Zekanović tko bi mogao biti bolji premijer nakon 30, 20 godina hrvatske slobode. Neka bude sretan da ima ovakvoga premijera, ovakvog hrvatsku Vladu i HDZ kao nositelja zakonodavne vlasti, većine u HS-u koja se suočava sa ovim problemima, od koronavirusa pa raznim potresa, itd. Ja bih rekao da je nekada čak i dobro neistinito govoriti jer je originalno, čak nekad je skoro bolje ovaj, nego ponavljati tuđe istine. Kada čovjek govori neistinito, onda je čovjek, a kada ponavlja tuđe istine, onda je papagaj. Što se tiče slobode, što se tiče zaštite, jasno, g. Zekanović je, nije bio tu od početka jer ode, ja od prvoga dana govorim o zaštiti, ali mi živimo u uljuđenom svijetu, mi živimo u međunarodnoj zajednici, mi smo odgovorna članica EU, g. Zekanović nije brojao ili ne zna koji su hrvatski brodovi i hrvatske kočarice koje love ribu, itd. Prema tome, sloboda ili suverenost možda tih kočarica talijanskih ne može se ona shvatiti kao nekakav pravni pojam gdje vi možete ili sinonim za nešto neograničeno. Ne može se, postoji kontrola i postoj zajednička odgovornost. A za ovu upravu, unaprjeđene upravljačkog znači tog nadzora i kontrole, o čemu mi zapravo i radimo i želimo i to je upravo nastojanje, dakle mi želimo zapravo zaštiti ona područja koja su najugroženija, koja su prije svega, od našeg interesa, a naravno, onda i od zajedničkog interesa. Vi ne možete, jasno u moru, jer je to moguće izgraditi nekakav zid koji će vas voditi gore do mjeseca. Znači ta, isto tako suverenost u svakom pogledu je ograničena, jasno, i objektivni zapravo međunarodno-pravnim poretkom, a tako dakle i pitanje Jadranskoga mora i morate mi vjerovati kada želim, kada ističem upravo tu zaštitu i slobodu koju dakle, prije svega mi uživamo i zaštitu Jadranskoga mora koja je jasno, nama vrlo važna jer mi ne možemo funkcionirati i upravljati samo tako na način koji zapravo nije imanentan vlasti koja brine za interese hrvatskih građana, hrvatske javnosti, hrvatskih ribara. Hrvatski ribari i ribarstvena zajednička politika je jedna, isto tako i od politika europskih politika, gdje mi zapravo svi vodimo brigu o tome. Mi smo upravo i dobili od predsjednice EU komisije gdje je pozdravila pismo, u pismom, gdje je pozdravila uspostavu isključivog gospodarskog pojasa jer je upravo to jedna viša razina zaštite Jadranskoga mora. Mi ćemo biti dakle oni koji će brinuti za bogatstvo, za prirodne resurse, za riblje fondove, ja, spomenuo sam Jabučka kotlinu, spomenuo sam i list kao jedna isto tako, riblja vrsta koja nestaje, prema tome, ali na temeljima znanstvenih istraživanja. Prema tome, g. Zekanović populistički obmanjuje javnost kada upravo tvrdi suprotno. G. Zekanović je prirodoslovac, on je završio, na neki način egzaktne znanosti pa bi morao o tome voditi računa, međutim, ovo je ispolitizirano, a ono što mi radimo proglašenjem isključivog gospodarskog pojasa to je interes hrvatskoga naroda.
Hvala. ... [[Govornik se ne razumije.]] G. Zekanović, ostanite, ostanite. Ima toga dosta. G. Zekanović je prvo, ne, prvo g. Bulj je tražio povredu Poslovnika. Di je g. Bulj, tu, evo, izvolite.
Povlačim povredu Poslovnika jer zaista, ovo je veličanstveno veličanje velikoga vođe Andreja Plenkovića.
Hvala. Hvala lijepa. Hvala. G. Zekanović, povreda Poslovnika.
Dakle 238. ja ću samo onako na jedan pristojan način reći da je ministar govorio neistine i neka mene suoči sa jednom krivom činjenicom koju sam ja krivo naveo. Vi ste rekli da ja govorim neistine, ali recite mi jednu stvar koju sam ja krivo naveo. Jednu stvar, poštovani ministre.
Vi znate da vam teška srca, moram vam dati opomenu. G. Gari Cappelli, replika. Ne, Zekanović, prvo replika, oprostite, imate i repliku, da, imate i repliku.
… [[Govornik nije uključen.]]
Tko je uključio, tko je uključio? Gari, isključi.
I 5 sekundi mi vratite, molim vas.
Da, izvolite.
Svaka sekunda je dragocjena. Vrijeme, vrijeme, vratite mi vrijeme.
Vratite vrijeme.
Molim vas.
Mi možemo čak i vreme vratiti, zamisli kakvu moć imamo.
Ma ne mi smo svemogući. Samo polako ima vrimena, duga je noć.
Stavite na nulu, dobro ja ću držati …/nerazumljivo./… izvolite, izvolite.
Dobro, ok, evo ja vama vjerujem. Dakle, poštovani ministre, dakle ja znam da vas smeta kad vas netko suoči s istinom, samo kad ste vi meni rekli da sam ja rekao neistinu u tom trenutku ste vi rekli neistinu i ja ću je ipak nazvat na jedan onako pravi način to je laž. Dakle, ja stvarno u svom životu ne lažem i danas nisam rekao niti jednu neistinu. Poštovani ministre, evo ja sam sad tražio na VesselFinder-u koliko tih brodova ima, ima ih možda jedno 60, 70 trenutno u našem dijelu Jadrana i onda sam tražio onaj koji je hrvatski i vidio sam jedan zove se Galeb, međutim slabo vidim i onda kad sam malo pogledao vidio sam da nije Galeb nego Galileo i on je talijanski brod. Dakle, ako vi ministre meni ne vjerujete evo ja ću vas upoznat [[Upadica: Ne, ne, ne, ne, molim vas.]] evo pogledajte aplikacija VesselFinder, pogledajte ministre, vidite.
Molim vas, čujte gospodin Zekanović, ma nismo, gospodin Zekanović ma nismo u gostionici, molim vas ostanite na mjestu.
Ovo je egzaktno, ovo je egzaktno [[Upadica: Ostanite na mjestu.]] i ovo sve se lijepo vidi, dakle u hrvatskom dijelu Jadrana [[Upadica: Dobro, molim vas.]] znači IGP-a trenutno love 100-tine talijanskih koča i to je istina, a to što ste vi rekli to je nažalost vašu laž.
Evo, hvala lijepa, vrijeme. Izvolite gospodine ministre.
Hvala lijepa. Gospodine Zekanović ali ja sam jako ovaj iznenađen zapravo vašom vještinom vi ste kao Batman i ja sam vas gledao gore, al da vi mijenjate ovako znate klupe i tako dalje to doista nisam očekivao, ali govorili ste o istinama. Ja bih rekao i ono ja ne govorim nikad laganje ljepše je reći ipak neistina ovaj ljudi su, ljudi su jako osjetljivi na to. Prvi zakon povijesti je ne bojati reći nešto ili bojati se reći nešto neistinito, a drugi zakon povijesti je bojati se reći nešto, ne bojati se nešto neistinito. Ne bojati se reći nešto istinito, a vi zapravo tu na neki način nastojite upravo kroz te nekakve vaše aplikacije uvjeriti hrvatsku javnost da mi ne govorimo istinu.
Gospodin Zekanović morat ću vam dati opomenu, ako, imate drugu opomenu gospodin Zekanović. To tako piše u poslovniku. Jeste gotovi gospodine? Ne, ne čekaj, čekaj malo nije bilo gotovo sa odgovorom gospodina ministra. Bilo gotovo, bilo gotovo? Da.
Otišao je gospodin i meni je vrijeme iscurilo.
Ne jer bili ste prekinuti. Gospodin Cappelli izvolite, replika.
Hvala lijepo. Ma mislim da smo se počeli gubiti. Došlo je do promjene datuma i o tome smo danas trebali zaključit priču, a ovo sve drugo možemo ići sad u markove konake i pričat o tome, a na kraju krajeva Jabučka kotlina ako možemo reći da je itekako dokaz da je jedinstveni slučaj na Mediteranu gdje je zaštićeno 1.500 četvornih kilometara nitko to nije uspio osim Hrvatske napraviti tako nešto slično, pa prema tome to je dokaz da Hrvatska zna, može i hoće i da će rješavati takve probleme izlova na način gdje recimo tamo se lovi samo 2 puta, dva dana u godini praktički. To je dokaz da u ove 3 godine smo uspjeli postići na jednom području ono što Hrvatska želi. I na takav način ćemo postupati i dalje tako da mislim da ovo sve nema smisla dalje rasprave. Htjeli smo biti u EU, obitelji, rekli smo većinom glasova da to želimo prema tome moramo se i tako, na takav način i ponašati. Hvala lijepo.
Hvala. Odgovor, izvolite.
Hvala lijepa gospodine Cappelli upravo sam i sa tim ovaj ciljem došao ovdje kako bih prenio jer Vlada, mi smo morali zapravo povući najprije onaj nadnevak i uputiti novi amandman tako da smo izgubili svi skupa puno vremena, da je se to napravilo i izglasalo 29. siječnja mislim da danas ne bismo sjedili ovdje i raspravljali nepotrebno ovaj budući da smo već o tome raspravljali. Ovo samo može ići jasno u nedogled, ali ja sam došao predstaviti novi nadnevak primjene proglašenja isključivog gospodarskog pojasa.
Gospodin Davor Ivo Stier.
Hvala potpredsjedniče. Gospodine ministre, svi ovdje znamo kakvo je europsko pravo, kakva su pravila i oko ribarenja kada neko kritizira ta pravila onda bi trebao reći koja je alternativa, da ide do kraja, da kaže onda, misli da je alternativa da izađemo iz EU, ali onda mora objasniti da li će Hrvatska biti u boljoj poziciji ako je izvan EU, ako je u nekoj balkanskoj, carinskoj uniji da li će to biti bolje za hrvatski narod, za hrvatske građane nego biti u EU. Mislim da su naši građani na referendumu to već potvrdili i sada problematizirati u biti naše članstvo u EU jednostavno je voditi potpuno krivu raspravu, ali ako netko je želi na taj način voditi onda neka jasno kaže da želi ostati na političkom trusnom Balkanu, a ne biti dio EU.
Hvala lijepa. Izvolite gospodine ministre.
Hvala lijepa.
Izvolite gospodine ministre.
Hvala lijepa. Slažem se s gospodinom Stierom u potpunosti.
Hvala lijepa. Gospodin, e sada će klub zastupnika, gotovi smo sa replikama, hvala lijepa gospodine ministre. Gospodin Branko Bačić, u ime Kluba zastupnika HDZ-a.
Zahvaljujem gospodine potpredsjedniče. Poštovani gospodine ministre, poštovana državna tajnice sa suradnicom, poštovane kolegice i kolege, čitavo vrijeme naše rasprave o proglašenju IGP-a govorio sam recimo više o tom političkom aspektu proglašenja kako i na koji način je RH ponašala se i postupala kroz proglašenje svih morskih prostora koje su nam temeljem našeg Pomorskog zakonika omogućeni i govori o, o pristupu da se usklađeno sa vanjsko političkim prioritetima ti isti pojasevi proglašavaju. Manje sam govorio o stručnom dijelu iako sam tu puno više pozvaniji jer sam igrom slučaja vodio Hrvatsku pomorsku administraciju punih 6 i po godina i u mom resoru je bila zaštita Jadrana, u većem dijelu zaštita od onečišćenja s brodova, manje s kopna, to je bilo više u resoru Ministarstva zaštite okoliša, a kasnije sam i taj dio vodio. Tako da mogu o tome nešto reć, pogotovo reć o dijelu o kojemu sad g. Zekanović govori. No bilo bi dobro da g. Zekanović ne uvjerava nas u HDZ-u što će se dogoditi kad nastupi i proglasimo IGP i koje će to promijene bit u odnosu na ZERP. Mi to jako dobro znamo i ja sam to puno puta govorio i zato ja nisam nikada ovdje sada lamentirao kad počnemo sada sa proglašenjem IGP-a strašnu promjenu napravit na Jadranu u dijelu, u ribarskom aspektu ili ribarskom sadržaju IGP-a, tako da ova pitanja usmjerena ministru ne bi se trebala odnosit na nas. Možda bi g. Zekanović više vremena trebao izgubiti, pa objasniti g. Bulju recimo i MOST-u. Nama ne treba, mi znamo sve što nam donosi ZERP, što nam ZERP donosi ulaskom u EU i što nam sada IGP donosi kao državi kad je u pitanju ribolovni aspekt IGP-a. Što se tiče g. Zekanoviću vašeg otkrića kojega ste nam sada ovdje rekli kroz VesselFinder mi smo to u Hrvatskoj napravili 2005.g. kad takve aplikacije nije bilo znate, niti je postojala, niti su društvene mreže u tom dijelu tada bile jasne. Mi smo u Rijeci osnovali Nacionalnu središnjicu za traganje i spašavanje. Nacionalna središnjica za traganje i spašavanje ima sliku Jadrana u realnom vremenu. Nacionalna središnjica za traganje i spašavanje funkcionira na temelju sustava AIS, što znači automatska identifikacija brodova. Automatska identifikacija brodova podrazumijeva od svakog broda koji prema Međunarodnoj … [[Govornik se ne razumije]] konvenciji ulazi u Jadran mora uključiti, ne samo u Jadran, nego on mora u njemu trajno biti uključen signal, u kojemu ne samo da ima naziv kojeg ste vi rekli, nego on u Rijeci ima i tonažu i brod i dužinu, sve, posadu, sve, luku iz koje je isplovio je li i tamo i kuda ide. Može on napraviti jednu malu, jednu malu spaćku i isključiti AIS, pa ga nećete vidjeti vi na ovome što ste sad nama ovdje čitali, niste imali potrebe čitati, on se može isključiti i riskirati da ga Hrvatska pomorska administracija temeljem radarskog sustava koji posjeduje identificira jer se sakrio da ga niko ne pročita je li i onda će ga nadležnoj ribarskoj inspekciji, policiji, prije svega policiji dojaviti da je taj ilegalni bio se dužan prema međunarodnoj konvenciji prijaviti, a nije se prijavio. Doduše, postoje i brodovi, to treba također bit do kraja tu jasan koji nemaju potrebe da imaju AIS sustav i zbog takvih brodica, koća koje su ispod tonaže, za koju se on mora prijaviti koju ste maloprije rekli, on doista može tu uć, ali ako lovi alatima ribarskim koji su nedozvoljeni jer nije u prekršaju jer se nije morao prijavit, ako lovi alatima koji su zabranjeni i na lokacijama koje su zabranjene on tada riskira da ga, da ga se identificira i bilo je slučajeva progona, velikog broja, velikog, značajnog broja talijanskih koća koje su proganjane, prema kojima se vršio progon jer su bili ulazili u naše teritorijalno more gdje nisu smjeli ulazit uopće ili su lovili krivim alatima i na krivim mjestima u ZERP-u tamo gdje nisu, nisu smjeli. Prema tome, postoje pojedini deficiti u postupanju Hrvatske pomorske administracije, ali to je jedna, mi smo ozbiljna država kad je u pitanju pomorstvo, mi smo ozbiljna država kad je u pitanju naša flota, mi smo ozbiljna država kad su u pitanju naši pomorci i atribute hrvatske pomorske države ima malo koja država u svijetu. Malo koja država u svijetu se može mjeriti sa Hrvatskom kad u pitanju su atributi jer mi smo država koja zna napravit najzahtjevnije brodove, mi smo država koja zna certificirati jer imamo Hrvatski registar brodova, mi znamo projektirati jer postoje, prije je postojao Brodarski institut, a sada svako jače brodogradilište može to projektirati, mi smo država koja ima luku upisa, svoju kapetaniju, prema tome viju se naše zastave itd. itd.. Prema tome, Hrvatska tu ima što reći, mi ne bi trebali, mi kao saborski zastupnici, zastupnici ovaj imamo i svoje brodare što je vrlo važno, nekad ih je bilo više i značajnije, al još uvijek je Prekoatlantske tankerske plovidbe, Uljanik plovidbe, Jadroplova, Hrvatska participira u tom svijetu pomorstva. Dakle, ne bi ja podcjenjivao niti naše, niti našu pomorsku administraciju, a to što se značajan broj, ja u ovom trenutku ne znam, nisam išao na tu aplikaciju, ali mogu sad kontaktirat našeg, našeg, našu središnjicu u Rijeci, ima i poseban broj, svi ribari znaju kad se to mogu javit, oni znaju u ovom trenutku sve te brodove koje ste vi maloprije pročitali i imaju o njima sve moguće, sve moguće podatke. Prema tome, to nije otvoreno more, to je ZERP, oni moraju se ponašati i postupati prema onome što je, što je Europska komisija zajedno sa matičnom državom, a to je sa Hrvatskom odlučila kako i na koji način postupati. Ja se mogu složiti da je pred upravom za pomorstvo Ministarstva poljoprivrede i ribarstva RH izazovno vrijeme. Ja mislim da su oni položili ispit, oni su od 7.g. koliko je Hrvatska punopravna članica EU naše najbolje prirodno ribolovno stanište, a to je Jabučka kotlina, zaštitili su je i to na razini EU. Jabučka kotlina dijelom ulazi i u budući talijanski GP tako da ja mislim da je pred njima izazov, da sve ono što cijene da je potrebno pojedinu vrstu riba na Jadranu štititi, ja mislim da oni imaju i dovoljno znanja i kapaciteta da dovoljno kvalitetno obrazlože talijanskoj, odnosno Europskoj komisiji i Talijanima i svim drugim državama članicama EU kako je to u interesu svih, a prije svega hrvatskih ribara. Prema tome, ja oko toga ne bih previše stvarao problema da se to neće dogoditi, ali to treba biti usklađeno i sa potrebama hrvatskih ribara. Prema tome, to što se zaštiti dio Jadrana, onaj dio Jadrana koji je dobro štititi to trebamo štititi u interesu svih naših ribara. Ono što je pred nama to je da najprije nakon petka kad vjerujem da ćemo, sam siguran da ćemo proglasiti IGP na Ministarstvu vanjskih poslova je uputiti diplomatsku notu Ujedinjenim narodima, da se umjesto ZERP-a sada proglašava isključivi gospodarski pojas. I Hrvatska će u tome dijelu imati jednu razliku koja nije velika, a koja je razlika u stvari predstavlja dodatak određenih sadržaja između međunarodnih konvencija o pravu mora i koja će predstavljati nadogradnju samoga ZERP-a. Tako da je to događaj koji je, u kojemu ja vidim veličinu tog događaja u tome što smo to napravili zajedno sa Talijanima. Jer ako mi nismo, ako smo samo mi proglasili IGP, a za kojega sam rekao da je mala nadogradnja IGP-a, a to nisu napravili Talijani mi nismo učinili dovoljno na zaštiti Jadrana. Možemo se mi truditi koliko god želimo, svoju polovicu Jadrana štititi. Ali Jadran je polu zatvoreno more. Ako on nije štićen i u onom dijelu koji je sada otvoreno more, a budući IGP Talijanske Republike nismo puno napravili, nismo napravili puno. Osobno sam potpisao i Deklaraciju o upravljanju balastnim vodama. Mi smo prva država na Jadranu koja je propisala i donijela Uredbu o postupanju i upravljanju balastnim vodama. Pa smo predložili proglašenje Jadrana posebno osjetljivim morskim područjem Međunarodnoj pomorskoj organizaciji. Dakle, radili smo sve kako bismo zaštitili Jadran. Sada ja mislim da i Talijanska Republika ide tim stopama kojima ide, kojima je još davno išla i Hrvatska. Eto hvala lijepo. Mi ćemo ovaj amandman podržati i o tome glasovati.
Hvala i vama. Sada ispred Kluba zastupnika MOST-a govorit će gospodin Miro Bulj.
Hvala lijepo. Ministre sa suradnicima, sto godina je prošlo u 11 misecu od Rapalskih ugovora kada su Talijani zajedno sa ugovorom, Kraljevina Italija zajedno sa Kraljevinom SHS, tj. Kraljevinom Jugoslavijom poslije i njihovim tadašnjim kraljem potpisali da naši otoci, obala, dijelovi obale pripadaju Italiji. Stotinu godina je prošlo da nas uzurpiraju Talijani. Znači nije to od jučer. To je već stoljeće prošlo. Ja sam o tome govorio. I baš u to neko vrijeme je talijanska Komora u Parlamentu preko određenih zastupnika tražila proglašenje isključivog gospodarskog pojasa zbog okolnosti o kojima ja ne bih govorio sada u ovome trenutku, a to su okolnosti sasvim druge od onoga o čemu ovdje priča ministar. Sto godina se vodila bitka oko uzurpiranja, brananja, oranja, što sam ja govorio pet godina sam u Saboru, Hrvatskom saboru u dva navrata sam davao prijedlog zajedno sa svojim kolegama iz kluba. I bas sam jučer pomno pratio Andreja Plenkovića, slušao sam našega uvaženog premijera i rekao sa nikim nego sa MOST-om. Ništa od MOST-a. A drago mi je što je prihvatio moj prijedlog i on što je promijenio i kolega Bačić svoj stav i mišljenje, da ZERP i isključivi gospodarski pojas nije isto. Žao mi je što nije to prije prihvaćeno. Ne prije samo dok smo mi iz MOST-a tu, nego i prije dok su i drugi saborski zastupnici kolege to proglašavale. Zaista smo se u tih pet godina pokušavali truditi, međutim ima i ova druga strana istinu. Mi moramo imati prije svega Obalnu stražu i sve uvjete i sve elemente koje moramo zaštititi naš isključivi gospodarski pojas. I na tome moramo raditi. To što kolega Bačić kaže malo prije imamo brodogradnju. Da imamo, međutim brodogradnja nam pada. To nije dobro. U Brodotrogiru čak ljudi ne primaju plaću. Očekujem da će naša pamet se vratiti koja je otišla iz brodogradilišta i da ćemo graditi naše brodove kao i za naš HOS, Hrvatsku obalnu stražu. Tako da ćemo na taj način zaštititi isključivi gospodarski pojas. Da se sad vraćam u okolnosti u kojima je Hrvatski sabor prethodni odbijao te prijedloge hoće li donijeti, neće li donijeti, triba li uhititi i locirati Gotovinu, triba li se dodvorit EU, triba li se poniziti Talijanima, triba li se dodvoriti Tajaniu prijatelju od Andreja Plenkovića koji je čak rekao da je Italija, da je Istra i Dalmacija da su dijelovi Italije. To je jedan fašistički čin. Tajani jedan veliki prijatelj je našega premijera. Ja mislim da ste tu tribali bit tada puno oštriji. I nitko nema pravo uzurpirati bez obzira na te sramotne Rapalske ugovore iz toga vremena koje je učinjeno od strane srpskog kralja na štetu te kraljevine gdje je bila i Hrvatska utopljena sramotne ugovore. Što se tiče samoga datuma nadam se, samog amandmana o kojem se ovdje raspravlja da će uvaženi ministre napokon većina, evo većinu pozivam da će i prijedlozi koji su prošli proceduru, u ovome slučaju se radilo o Hrvatskoj gospodarskoj komori biti stavljeno na glasanje zbog značaja ne samo proglašenja isključivog gospodarskog pojasa. To će biti pet, šest dana prije ili poslije kad 10 godina nismo ništa poduzeli. Evo državna tajnica zna koje smo rasprave vodili recimo u Splitsko-dalmatinskoj županiji kada me uvjeravala dole zajedno sa županom i županijskim vijećnicima koji su glasali protiv deklaracije, Županija splitske-dalmatinske koji sam dao prijedlog to je bilo i Šibensko-kninskoj županiji dali su MOST-ovi vijećnici i u svim primorskim i u riječkoj i u Rijeci, … [[ne razumije se]] Primorsko-goranskoj i Dubrovačkoj i niti jedna županija nije prihvatila deklaratorno proglašenje isključivog gospodarskog pojasa. Deklaraciju koju bi mi slali kao potporu primorskih županija niti jedna. Čak je tada s menom bio tada je to branio i kolega Tonči Tadić gdje je govorio da je potrebno proglasiti isključivi gospodarski pojas čak pozivajući se tada na 2013. godinu, doduše tada je bila SDP-ova Vlada da je Europska komisija izradila strategiju neovisna institucija. Izradila je strategiju gdje je nanijela ogromne štete koje od 150 čini mi se 150 milijuna eura godišnje minimalno štete za Hrvatsku za 2013. I tada je ministarstvo stalo na stranu premijera. Ja neću ulaziti u međunarodne okolnosti, niti ću ja brusiti, niti ja mogu brusiti ali je činjenica da je 100 godina da su talijanske ribarske flote nesmetano branale, orale, iscrpljivale naš Jadran i to je činjenica. Ja ne ulazim ovdje sada da ja nešto nabacujem i da želim sada isprovocirati bilo kakav skandal, ali je to činjenica da nismo … [[ne razumije se]] čak su znali dizati i srednji prst našim policajcima ili ljudima koji su to je bilo javno prikazivano njihovi ribari. I naši ribari su se tu osjećali ugroženim. Ali proglašenje isključivog gospodarskog pojasa ja sam to rekao i sada stojim iza toga bez obzira što je predložio to bilo tko, što je predložila većina nakon … [[ne razumije se]] obrata poglavito najdraže mi je spomenuti kolegu Bačića jer on je najčešće uvjeravao da isključivi gospodarski pojas i ZERP nema nikakve razlike. Posebno mi je to drago bilo i smatram da je to svečani čin i da taj čin donošenja proglašenja isključivog gospodarskog pojasa kada smo ga izglasali ovo je samo izmjena amandmana datuma donošenja i početka važenja, smatram da je zaista to dobar čin. Međutim, ako ne ispunimo ove uvjete koje sam rekao znači osigurati obalnu stražu i zaštititi maksimalno kroz europske institucije koja ima snage da Talijani ne mogu raditi što žele kao što su do sada radili talijanske ribarske flote što žele. Znači, mi i dalje imamo ogromne napore. Na žalost Hrvatska je u vremenu i poslije smrti drugo Franje Tuđmana i u vremenu Vlade Račana, poslije Sanaderove uvijek se lomila oko isključivog gospodarskog pojasa. Čak je bilo donošeno, pa ne može isključivi gospodarski pojas, pa su donijeli jedan čudnovati kljunaš nazvali su ga ZERP. Što vam je ZERP da javnost zna? ZERP vam je kao da kupite auto bez kola, retrovizora, šofer šajbe, haube i dva sjedala. Znači, oni su probrali što mogu, a puna primjena isključivog gospodarskog pojasa je jasno puno bolje bi bilo da je doneseno u vrijeme kada nismo bili unutar Europske unije. Međutim, i sada je bolje da država susjedna proglasi isključivi gospodarski pojas. Ali Hrvatsku državu nitko u tom međunarodnom pravu do sada nije imao pravo osporavati. To je bilo naše međunarodno pravo i to smo mi potpisnici 1972. godine ako se ne varam to je naše pravo bilo hrvatskoga naroda i zato je to suvereno pravo koje mi moramo iskoristiti. I zato sam onaj dan i rekao da je to svečani čin, svečani čin ali ministre na vama je tj. na vama, na instituciji Ministarstva vanjskih poslova, hrvatskoj Vladi, Ministarstvu unutrašnjih poslova, Hrvatskoj vojsci, svim institucijama, Ministarstvu poljoprivrede da učine sve i maksimalno da zaštitimo riblji fond. Ministarstvo okoliša, balasne vode spominjao kolega Bačić mi moramo znati da imamo površinu Splita mrlju na Jadranu. Samo je sreća što imamo strujanja Jadrana kakva imamo, onda nam to ne dođe na obalu. A znamo što bi nam to značilo turistička smo država da imamo nešto manje od 20% BDP-a od turizma to je direktno, a indirektno i puno više. Prema tome, to je jedan ključni resurs sada. Znači, naš Jadran, naše more ove 24 tisuće kvadratnih kilometara ne dobivamo mi samo … [[ne razumije se]] otoci nekakvi. To je neistina. Ima tu i kulturnoga dobra. Ima tu podmorja koje moramo zaštititi i čuvati kulturno dobro. Jadran je more od Zadra prema Rijeci, imamo gore nigdje nije dublje od 100 metara, to je plitko more. Nigdje nema dubine to je poznato. Tu imamo dosta jer je tu bio dosta veliki tranzit kroz povijest imamo dosta arheoloških značajnih nalazišta i koje možemo mi kao država i sačuvati, a ne da nam se koristi. Tko zna koliko je do sada i izvađeno, prodano kao što je i našega mora uzorano, izbrazdano. Tako da osobno sam rekao taj dan i sada stojim pri tome, pet godina sam to ponavljao, predlagao, davao rješenje. Drago mi je da je hrvatska Vlada prihvatila moj prijedlog bez obzira na riječi koje upućuje često Andrej Plenković i što je moje riječi prihvatio i išao u proglašenje isključivog gospodarskog pojasa, a puno bi bilo bolje da je prije. Na nama je da to osiguramo. Hvala lijepo.
I sada završno gospodin Hrvoje Zekanović će govoriti ispred Kluba Hrvatskih suverenista.
Poštovani potpredsjedniče, poštovani ministre, kolegice i kolege. Prvo ću se kratko osvrnuti na raspravu kolege Bačića koja je bila u jednom umjerenom tonu i zapravo ja sve što ste rekli ja se s tim slažem. I što se tiče središnjice za traganje i spašavanje upoznat sam da to postoji i tako je i tamo se mogu pratiti brodovi kao što se danas mogu jednostavno pratiti ne samo na VesselFinderu, nego na stotinama drugih aplikacija. I nisam ja otkrio Ameriku i pretpostavljam da i ministar zna za tu aplikaciju i zna da ovoga trenutka što znate i vi trenutno u hrvatskom dijelu djelu IGP stvarno Talijani ribare i dalje i to je ono što je činjenica i da se ništa nije promijenilo u odnosu na ZERP apsolutno ništa, niti jedna jedina stvar. Jedina stvar je što smo malo bliže možda hajmo reći napravili smo jedan korak da bi to mogli napraviti, stvorili smo predispozicije da bi mogli zaštititi, da bi sada smo, e, sad smo stvorili predispozicije da bi mogli zaštiti taj prostor i, ali u pogledu ribarenja, ništa. U pogledu nekih drugih stvari, nešto. Kolegi Stieru bi rekao, što se tiče EU, ja sam Hrvat, hrvatski državljanin, smatram se suverenistom i kao zastupnik u HS-u mene ne zaokružilo tamo 5200 ljudi koji žele da ja stavljam svoju državu na prvo mjesto. Ne zanima me EU prije Hrvatske. Nakon Hrvatske da, ali ne pod svaku cijenu. Pod svaku cijenu mi je samo Hrvatska. Pa onda, ako će netko sutra dovesti u pitanje EU u ovom Saboru i ako mi se dogovorimo da je to dobro za Hrvatsku, doviđenja EU. Ja sam za to, ne znam jeste li vi, ali znam da neki, pretpostavit ću sa velikom sigurnošću, Andrej Plenković bi, evo, griješit ću dušu, rađe žrtvovao Hrvatsku nego EU. Poštovani ministre, legitimno je da branite svog predsjednika Vlade, legitimno je. Naravno, to je vaš predsjednik Vlade, vi ste njegov ministar, on je vas tu delegirao i vi ste kao njegov ministar, branit ćete ga, to je logično. Kao što je legitimno ga ja napadam i to je u redu. Međutim, ministre, stvarno, ma neću reći da ste me razočarali jer sam nekako navikao na te stvari i od vas i od drugih kolega, ali mene prozvati za iznošenje neistina. Niste mi rekli koju sam neistinu iznio jer nisam rekao niti jednu neistinu. I ponovit ću i sada još jednom i ovog trenutka i sutra će i preksutra će nažalost talijanske koče rovati hrvatsko dno, odnosno hrvatski dio IGP-a i to je ono što je istina i vi to nemojte priznati ili priznajte, kako god vam to bilo. Nego mene ovdje difamirati i govoriti da sam ja rekao neistinu. Znate tko je rekao neistinu ovdje jedino? Jedino vi. u onom trenutku kad ste rekli da ja govorim neistinu, a znate da sam rekao sve istinito. A to što sam ja vas raskrinkao i što sam raskrinkao zapravo, ma čak je i Bačić tu bio iskren, i on je rekao da se ništa ne mijenja, i to je tako i to je istina. Pa budite kao Bačić, pa on je rekao istinu. Ništa se ne mijenja. Okej, u pogledu ribarstva, ništa, ništa. Evo, drago mi je da se slažemo. Apsolutno ništa. U pogledu, možemo raditi umjetne otoke. Super. Možemo iskorištavati energiju morskih struja i vjetra. Super. Ja sam za to. Ali, smisao proglašenja IGP-a je bilo ribarstvo. A kad govorimo o zaštiti, ja sam vas stvarno slušao više-manje pozorno i nisam otišao nikad ako nisam imao nekog drugog pametnijeg posla, a stvarno sam u Saboru, prvi dolazim u Sabor hrvatski, među prvima. Pogledajte karticu provlačim među prvima. I ovdje su uglavnom svi zastupnici koji dolaze među prvima i zadnji odlaze. I onda me prozvati da ja bježim odavde, ma ne, ja, ovo je moje radno mjesto, ja ovdje radim. Dakle, poštovani ministre, vi morate shvatiti da su namjere i moje i drugih zastupnika iz oporbe ovdje stvarno i časne i koji put ćemo pokušati ostvariti neki politički bod. Ali, reći meni ili bilo kome da je rekao neku činjenicu neistinito namjerno, da bi stekao neke političke bodove, e to nije u redu i to nije dobro jer .../nerazumljivo/... i sad ćete imati ovdje kod mene i vi riječ i ja ću ostati ovdje i pričekati ću vas i evo, ja vas pozivam da mi kažete jednu jedinu stvar koju sam krivo rekao. E, a što se tiče Plenkovića, moje mišljenje o njemu je suprotno od vašega. Ja mislim da on je jedan uglađeni europski političar koji je prije svega globalist, a suverenist niti grama. Niti grama.
Sljedeća završna rasprava u ime Kluba zastupnika Mosta zastupnik Miro Bulj.
Evo ja bi samo kratko još jednom rekao što je značaj proglašenja isključivog gospodarskog pojasa. Samo proglašenje isključivog gospodarskog pojasa pokaziva da smo suverena država. Način i kako je došlo do toga, to je sad pitanje o kojem trebamo razgovarati. Ja osobno se sjećam kad smo ulazili u EU, pritiska od uhićenja generala, dodvoravanja Carle Del Ponte, cili taj pritisak je bio ogroman i on se lomio preko proglašenja isključivog gospodarskog pojasa i zaštite toga dijela. Ja osobno znam, mislim da smo mi i protuustavno, kad smo glasali ulasku u EU u godini u kojoj se glasalo, mijenjali Ustav da ne treba izaći 50% ljudi na birališta. To su činjenice, ovo nije ja sam protiv, za, za ovo, za ono. Ja bi volio da su sva ona obećanja koja su data kad smo ulazili u EU, uvaženi ministre, da, ne da imamo manje 500 tisuća ljudi, ja bi volio da je ostalo 500 tisuća ljudi više. Ja bi volio da je moja Zagora puna ljudi, puna života. Ali, što se tiče isključivog gospodarskog pojasa, na nama je ovdje, hrvatskoj Vladi da osigura materijalno-tehnička sredstva i ljudske resurse u zaštiti isključivog gospodarskog pojasa i da se ispune sve komponente znači i održavanja toga prijedloga, znači da imamo ljude koji će štiti naše brodove, Obalnu stražu jer je činjenica da mi nemamo dobru Obalnu stražu. Mi imamo brodogradnju, mi smo sritni što imamo naš Jadran, on je ogroman potencijal, samo je pitanje hoćemo mi njega koristiti. Mi smo nekad bili na vrhu po proizvodnji brodova. Ali ja znam da imamo snagu i sposobnost napraviti jedan dobar brod za Obalnu stražu, ja to znam. Onda tribamo to napraviti, naša pamet, naše ruke, naši ljudi koji to mogu napraviti. Mi moramo osigurati da provedemo maksimalnu zaštitu u okviru koji nam je sad trenutno zadan. Ne možemo mi sad izmisliti neki drugi okvir, ali da je suvereno pravo HS-a da proglasi isključivi gospodarski pojas, je. Žao mi je što nije prije, ja ću to uvijek ponavljat, meni je žao što nije prije, žao mi, ali mi je drago šta je Andrej Plenković, Branko Bačić predsjednik kluba HDZ-a i premijer poslušali mene, moj prijedlog prihvatili i idu u proglašenje IGP-a, to je meni najdraže kolega Bačić od svega. To je meni najdraže, zbog čega? Jer nema stranačkih interesa ako je to nacionalno pitanje, nema. Mi moramo zaštititi ekološki dio, zato me zabrinjava kad vidim da ima devet istražnih polja ugljikovodika u Splitsko-dalmatinskoj županiji, devet. Mi moramo skrbiti uvaženi ministre, ne samo vi, vi kao MVEP vaša uloga, ali ostala tijela unutar Vlade, institucije da zaštitimo Jadran i ekološki i riblji fond i naravno i ono sve što imamo u podmorju i taj značaj. 24.000 km2 mi dobivamo znači proširujemo svoja prava, određena prava koja ja smatram da su puno veća nego koja se omalovažavaju IGP-om. Hoćemo li mi ostvariti ili ne, to je pitanje. Pitanje je podmorja, kontrole podmorja. Mi sa IGP imamo pravo kontrolirati podmorje, dobivamo i to pravo. Prema tome, nadam se, očekujem da samo proglašenje IGP-a je svečani čin, ali nije dovoljan, bitan je ovaj drugi dio operativni, tehnički, provedbeni dio. I da je najmanja stavka bitna triba proglasiti punu primjenu IGP-a jel to je naše pravo i to niko ne more osporiti hrvatskom narodu. Mi smo pod pritiskom sjećam se Haaga Carle Del Ponte radili stvari katastrofalne, isključivo da bi se dodvorili, a to je krenulo od onih ružnih riči, četiri riči ja ih neću ni ponavljat, neću ih ponavljat. Međutim, bitno je jedinstvo kod proglašenja IGP-a kao svečanog čina, a od institucija, sadašnje Vlade, budućih vlada se očekuje puna primjena IGP-a, to je onaj teži, puno teži dio da se primjenjuje ovo što izglasamo. Hvala lijepa.
Završna rasprava u ime Kluba zastupnika HDZ-a uvaženi zastupnik Branko Bačić.
Zahvaljujem g. potpredsjedniče. Poštovani g. ministre, državna tajnice sa suradnicom, poštovane kolegice i kolege. Kako ne bi ostalo na kraju ove rasprave ne odgovoreno o tome koliko Hrvatska može štititi Zaštićeni ekološko-ribolovni pojas do petka nakon toga IGP mislim da je potrebno reći da je Hrvatska pristupila organizaciji obalne straže onog trenutka kada je ZERP stupio na snagu, doduše ne za sve članice EU, ali svejedno MEVP je te 2004.g. kada je stupio ZERP na snagu uputio diplomatsku notu i od tada se on u tajništvu međunarodne konvencije zapravo mora vodi kao hrvatski zaštićeni ekološki-ribolovni pojas. Tada smo krenuli u organizaciju obalne straže, obalna straža je povjerena vojnom dijelu Hrvatske države odnosno hrvatske administracije na način da je ih Hrvatske ratne mornarice izdvojena Hrvatska obalna straža. I nije točno, ne znam zašto se s ove govornice želi reći kako Hrvatska nema odgovarajuću flotu koja može kontrolirati IGP. Jasno da bi bilo dobro i na tome se radi da se bolje opremi, da se izgrade jači i veći brodovi. No odmah je tada izdvojen brod „Andrija Mohorovičić“ i još osam brodova iz Hrvatske ratne mornarice pridodani su obalnoj straži, bespilotna letjelica plus toga tamo su sve cjelokupno brodovlje ako tako mogu reći, to su značajne jake brodice kojima upravljaju lučke kapetanije, ima negdje oko 60-ak brodica lučkih kapetanija koje također mogu nadzirati, plus ozbiljni su to brodovi Hrvatske pomorske policije. Nakon toga Ministarstvo obrane je krenulo i izgradilo, to g. Bulj zna brod „Omiš“ u Splitskom brodogradilištu. To nije baš mali brod 43 metra dužine, 28 čvorova postiže brzine sa odgovarajućim naoružanjem, to je brod koji kvalitetno može nadzirati. A u ovom trenutku je ugovoreno, gradi se, već su postavljene i kobilice mislim da su već u vrlo visokoj fazi izgradnje brodovi, ugovoreno je još četiri dodatna broda, tako da će biti raspoređeni duž cijelog Jadrana. Uz ono što sam maloprije govorio, a to je radarski sustav koji u realnom vremenu može pratiti i prati sve brodove pa nadam se i one brodice koje uključuju svoj AIS ili koče kako hoćemo možemo ih nazvati, prati u realnom vremenu stanje na hrvatskom dijelu Jadrana. Prema tome, dobro je da se zalažemo ovdje u Saboru za još i više. Na nama je da kroz proračun kojega usvajamo omogućimo još daljnje popunjavanje obalne straže, ali sam često puta vidio kada saborski oporbeni zastupnici predlažu amandmane za svoje škole, za svoje vrtiće, ceste da u pravilu skidaju tamo negdje sa nekih stavaka koje doprinose sigurnosti Hrvatske, opremi Hrvatske vojske i naoružanje itd. Često sam puta mi dizali ruku kako se tamo ne bi skinuli ti novci kojima će Ministarstvo obrane moći popuniti, izgraditi i flotu ako hoćete pomorsku, ali nekad je vrlo važno dobiti neki jeftini politički poen na način da se izgradi neka škola koja nema ni dozvole, ni lokacije, nema ničega, lijepo je to čuti, ali onda kao uklonimo i nemojmo kupiti brodove, a onda ćemo ovdje s ove govornice govoriti kako Hrvatska ne radi brodove, kako nema novaca i kako ne možemo nadzirati IGP. Prema tome, ima mjesta nadogradnji i ja očekujem da će primjerice gospodin Bulj kad bude idući proračun predložiti još najmanje još jedan brod a da će reći da neku školu recimo u Sinju ne treba graditi ili tako nešto. Prema tome, bit ćemo tu, pratit ćemo kako će se to sve skupa događati. I treba reći kolega Bulj podržavam ovu odluku, ovo je dobro, primjereno trenutku u kojemu se nalazimo. I ja sam i čestitao u svojoj uvodnoj replici gospodinu ministru na ovom načinu, da smo u jednom dobrosusjedskom europskom duhu u cijelosti proglašenje IGP-a i mi i naši susjedi Talijani sa druge strane Jadrana. Na taj način ćemo doista štititi Jadran, a slažem se da će Ministarstvo poljoprivrede nakon ovoga imati još što reći kad je u pitanju daljnja zaštita ribljeg fonda u Jadranu. Hvala.
Završna rasprava u ime predlagatelja, uvaženi ministar Gordan Grlić-Radman.
Hvala lijepa gospodine potpredsjedniče, uvažene gospođe zastupnice, gospodo zastupnici. Evo u ovoj završnoj riječi kada smo čuli ponovno evo po četvrti čini mi se put, zapravo po drugi put nakon ove promjene. Mislim da mogu ipak biti vrlo zadovoljan jer je bilo dosta i konstruktivno. Kao da nam je trebao još taj neki završni trenutak kako bismo, ali već i u pomirljivijem ja bih rekao načinu, okviru razgovarali o isključivom gospodarskom pojasu koji je naravno nacionalni interes, koji opet ulazi u sferi i europske politike, nas kao članice EU koja nas vodi prema jednoj dimenziji upravljanja civiliziranijoj, jednim većim stupnjem zaštite prije svega od trećih zemalja. Jer treba imati u vidu činjenicu da u EU mora postojati red. To su vrijednosti. Ali kako se koriste prava, tako se isto tako moraju tražiti i poštivati obveze. Naravno da je ovdje u raspravi bilo puno argumenata i gospodin Bačić evo i kao Korčulanin sigurno da on ima svoje iskustvo i na vlastitu struku. Gospodin Bulj ovo je pravi trenutak, pravi trenutak, pravi trenutak proglašenja isključivog gospodarskog pojasa. Znači ništa nije slučajno, mi nismo slučajni ljudi i Hrvatska država nam nije slučajna država. Gospodine Zekanović vi ste isto dobro govoriti, ja bih apsolutno vrlo konstruktivno. Ono što mi se nije dopalo to je da ste isto difamirali moga premijera, predsjednika Vlade. Dopustite ja sam od vas stariji 16 godina i kada je započeo Domovinski rat ja sam se vratio u Hrvatsku iz jedne sigurne Švicarske, 1991. Vi ste imali 16, 17 godina. Andrej Plenković, da sad ne govorim o tome, Andrej Plenković je tada bio mladi hrvatski diplomat ja ga poznam, sposoban, domoljuban, suverenist. Ja to tvrdim. Dakle, ja govorim po vlastitom iskustvu, ja vam govorim o činjenicama, a vi govorite po osjećaju. I vi ste i sami priznali, malo ste bili tu kad ste rekli, da logično da ga ja kritiziram. Znači zapravo da vi ga kritizirate bez zapravo činjenica, a ja vam mogu reći da radim s njim gotovo 30 godina i da mi je čast biti njegov ministar Andreja Plenkovića i da ja ne znam tko bi mogao voditi Hrvatsku državu. I da je njemu ispred svega drugo a ne Hrvatska to nije točno. Pazite ja nemam nikakvih, meni ne treba ništa u životu da bih ja sada bio ovisan o bilo kome. Ja jesam predan Hrvatskoj državi to je bio moj isto san. Vi kao mlad čovjek maštate, imate snove o slobodi, o hrvatskoj slobodi. Bio je tu jedan u prošloj raspravi pa je rekao, nisam mogao tada replicirati jer Poslovnik nije dopuštao da nema razlike, ne može se uspoređivati DDR i Jugoslavija. Točno, Jugoslavija je bila još gora od DDR-a, znamo kako se raspala i znamo kako je nama bilo u toj bivšoj Jugoslaviji. Zato moje iskustvo, ako dozvolite, dopustite. Dobro vi ste zastupnik naravno i ovo je zakonodavna vlast. Gospodin Plenković je dobio jako puno preferencijalnih glasova, a o tome govori isto tako kakvo je povjerenje uživao u hrvatskim građanima i na koncu i Hrvatska demokratska zajednica kojoj se uz svo uvažavanje naravno i vi ste dobili, i vi ste sad tu zastupnik u Hrvatskom saboru. Ono što ja mislim da je činjenica da Hrvatska država nije poljoprivredna zadruga ili nije poljoprivredna apoteka uz svo uvažavanje i poljoprivrednoj zadruzi i poljoprivrednoj apoteki. I ako je bilo nekih ministara koji su čak i poljoprivrednu apoteku upropastili. Prema tome, ne može se dati, upravljati državu bilo kome. Za državu treba raditi, treba prepoznati koji su interesi Hrvatske države, ali prije svega hrvatskih ljudi, Hrvata, hrvatskih građana. Ja vam mogu reći sa svoje strane da mi je čast biti hrvatskim ministrom. Mislim da bi moj otac kojem će sutra biti dvije godine od koji je preminuo bio vrlo ponosan da sam hrvatski ministar. Meni je čast biti u Vladi Andreja Plenkovića i boriti se za hrvatske interese. Naravno vi morate surađivati sa drugim zemljama, vi morate biti vidljivi, vi morate pridonositi miru i stabilnosti prije svega BiH gdje žive Hrvati, dakle boriti se za opstanak Hrvata bilo gdje, to je na koncu naša ustavna obveza. Jedno su Hrvati u BiH kao najmalobrojniji i najranjiviji ali konstitutivan narod, drugo su hrvatske manjine i drugo je hrvatska dijaspora, hrvatsko snažno hrvatsko iseljeništvo. Kada govorimo o interesu nacionalnom Andreja Plenkovića onda vam mogu evo danas baš reći da sam bio nazočan na tom sastanku sa Sassoliem, predsjednik Europskog parlamenta gdje je uložio prosvjed zbog ona 4 europska parlamentarca koji su avanturistički valjda htjeli doći, napraviti neku veliku zajedno sa SDP-ovim nekim predstavnicima u Europskom parlamentu, pa i ovdje u Zagrebu i su tražili zaštitu i Andreja Plenkovića i ministra Božinovića i mene, valjda da oni, da im se omogući da oni samo tako prijeđu zelenu granicu preko šume i tako. Oni su mislili da je to negdje prelaziti granicu kako hoćeš je li može se bilo kako. Dakle, mislim da su oni blamirali na taj način i sebe kao parlamentarce, državu iz koje potječu, ali isto tako i europske vrijednosti. Ne mogu ilegalni imigranti prelaziti, nitko ne može prelaziti mimo graničnog prijelaza, zato se i zove granični prijelaz. A hrvatska policija čuva hrvatske granice, ali čuva i granice koje su ujedno i granice EU. Mi dijelimo najdužu granicu preko 1.000 km sa BiH, toliko o tome kada je u interesu jer je bilo govora da je, da nije suverenitet Hrvatske ispred, jest, hrvatski je, što bi drugo bilo, hrvatski su interesi. A što se tiče utjecaja Andreja Plenkovića na Bruxelles pa mogu vam reći isto tako iz vlastitog iskustva sam pratio to i znam da su i mnogi postali upravo dakle ovaj i von der Leyen gdje se snažno zalagao preko Europske pučke stranke tako da i Andrej Plenković uživa ugled u Europskoj pučkoj stranci, a i kao jedan respektabilni dužnosnik jer nije samo dovoljno biti država nego morate afirmirati državu u međunarodnom svijetu. A za to treba uljuđenost, obrazovanje, kultura, domoljublje i morate znati zapravo koji vam je posao i kako pregovarati, kako razgovarati. Dakako u ovim uvjetima pandemije i koju zapravo nitko nije očekivao, nitko od nas to nije očekivao, nitko nije mogao zamisliti da ćemo imati jednog nevidljivog neprijatelja, a prije svega onda još svako zlo opet dođe neko, na svako zlo dođe i drugo zlo, imali smo ovaj potres u Zagrebu, imali smo u Banovini isto tako potres. Sve su to jako teške situacije s kojima se morate suočavati, morate biti na terenu. Na koncu ja kao ministar vanjskih poslova sam jako lobirao isto tako kod drugih ministara, bila su na jednom u tri tjedna 3 ministra na Banovini kada nikad u povijesti niti jedan ministar recimo nije išao dalje možda od Zagreba ili eventualno morskih, morskih gradova. Tako da budite uvjereni da hrvatska Vlada sve čini kako bi se poboljšalo prije svega u interesu zdravlja hrvatskog naroda, hrvatskih građana. Mi smo zapravo šesta zemlja koja po epidemiološkim uvjetima zapravo najbolje stoji, a po zaraženosti da smo sada i smrtnosti sa 20 mjesta došli na 19 mjesto. Tako da kada govorimo zapravo o svim ovim fenomenima koje vi navodite sloboda, zaštita istine, mislim znate u pitanju kada govorite, ja nisam rekao da vi ne biste govorili istinu znate, ali ako vi samo nabrajate kočarice znate onda to netko doista vidi, ja vam mogu pokazati sasvim drugu sliku i ja ću vam to pokazati nakon rasprave pa ćete vidjeti zapravo kakva je situacija sa kočaricama i gdje ih je gušće. Ne na hrvatskom dijelu ne upravo, upravo nego na talijanskom dijelu. A pitanje zaštite i ovo što je gospodin Bačić govorio lijepo znači i obalna straža i na koncu pitanje još jednog posebnog nadzora kao kontrole inspektora, dakle ne može biti kaos, mislim ne može vladati kaos u Jadranskom moru ako mi upravo radimo veći stupanj zaštite, a to je proglašenje isključivog gospodarskog pojasa. Dakle, to je ne samo da su to riblji resursi, nego je to i okoliš. Jer vi ste isto tako spominjali i naftu Splitsko-dalmatinska županija i sve skupa naravno da, da ne može biti zanemareno, zanemaren upravo taj aspekt i zelena tranzicija. Mislim ne može, ne možete mo mi jedno dakle voditi zaštitu ribljeg fonda, a u isto vrijeme dakle ne činiti ništa na pitanju ekologije. Je ovo dakle, apsolutno je veći stupanj sigurno zaštite, mislim i ZERP je bio dakako što je omogućavao, međutim ovo je naravno omogućava još više. Ali to je prije svega zajednička zaštita, ne možete vi cjeloviti Jadran, Jadran ovaj zaštititi unilateralno, ne može samo jedna država biti tu, dakle moraju biti i one druge države koje najviše dijele i su najodgovornije za ribarstvo za Jadran, a to su znači uz Hrvatsku tu je tako isto Italija. To je lijepa bila gesta naša Hrvatska kada je i predsjednik slovenski Pahor pozdravio trilateralni sastanak, uključivanje Slovenije, al kažem ali je i rekao da je Hrvatska po međunarodnom pravu ima znači suverena je država i ima pravo proglasiti isključivi pojas i nije dužna obavijestiti odnosno nije dužna obavijestiti i njihovog ministra, ali mi smo to ipak učinili kako bismo stvorili i što bolje i pretpostavke i polazne osnove za rješavanje svih naših, za jačanje povjerenja, osnaženje bilateralne dvostrane suradnje. Pazite mi zapravo sve ono što radimo i kad dođu drugi ministri, dakle činimo, mi ih pozivamo, skrećemo pozornost na naše interese i kada je bio državni tajnik Amerike, kada je bio i ruski ministar, kada su bili svi drugi ministri. Dakle, radimo to ne iz nekakvog protokola nego radimo iz upravo one želje kako bismo prikazali da je Hrvatska važan vidljiv čimbenik u Međunarodnoj zajednici. I pitanje isto tako naravno Bidenove administracije kada je u pitanju Bosna i Hercegovina jasno, kada je bilo ovo pitanje nota koju smo mi dobili i koja nas je začudila. Dakle, mi sada smo doista kako tu ne postoji usuglašenost bosansko-hercegovačkog vodstva o tome je li tu notu, jer nisu svi jednako dakle reagirali. Znači ne postoji jedinstveno stajalište o tome. Dakle, isključivi gospodarski pojas, dakle ne ugrožava BiH, dakle i što se tiče Pelješkog mosta koji je 500 metara, dakle od granice, koji je toliko dakle isto vidljiv i prolazan, dakle osvijetljen da mogu prolaziti i najveći brodovi, gdje se može preko teritorijalnog mora, kroz unutarnje vode doći i do otvorenog mora. Dakle, uz tzv. neškodljiv nesmetani prolaz, dakle gdje omogućava se i polaganje kablova, slobodna plovidba, preleti. Sve je to ono što smo mi to objasnili bili ranije kako crnogorskom ministru, tako i bosansko-hercegovačkoj ministrici. Ali evo došlo je nakon mjesec i pol dana ta jedna nota koja očito nije bila usuglašena među bosansko-hercegovačkim vodstvom. A budući da je Bosna i Hercegovina multietnička zajednica ona, dakle i vanjska politika je definirana sukladno njihovom Ustavu. Zato je bilo različitih reakcija, tako da smo mi zapravo, mi ćemo tražiti u tom odgovoru s time što ćemo to pojasniti prije svega zapravo da se to ne odnosi, da ne ugrožava, da nema nikakvih po Bosnu i Hercegovinu utjecaja kao što nije imao ni ZERP ali ćemo isto tako tražiti odgovor je li taj stav, odnosno ta nota usuglašena sa svim onim predstavnicima sva tri naroda. Evo meni je zapravo u konačnici drago, budite uvjereni da doista mi je drago i ovdje govorim kao doista ponosni ministar vanjskih i europskih poslova, ponosne Hrvatske države ovdje pred vama ponosni saborski zastupnici Hrvatskoga sabora uz žaljenje da nam je evo preminuo naš dragi kolega profesor dr. Miroslav Tuđman. Pozdravljam vas i pozivam na glasovanje evo za koji dan, za isključiviti gospodarski pojas. I mislim da ćemo, da je to doista taj čin, svečani čin kojeg ste već vidim načelno zapravo i vi nekako i pozdravili i da ćete tu biti svi čini mi se, da ćete svi glasovati i to će doista biti lijepo vidjeti jedinstvo. Dakle, da kada je u pitanju nacionalni interes da onda postoji jedinstvo, onda je to jedna lijepa slika i za Hrvate i za hrvatske građane kada u Hrvatskom saboru koji je Parlament, koji je refleksija zapravo i različitosti i treba to biti. Zato postoji demokracija, zato smo se izborili, zato su hrvatski branitelji dali živote svoje da imamo jednu demokraciju, da imamo Hrvatsku, slobodnu Hrvatsku, suverenu Hrvatsku gdje možemo govoriti argumentirano. Tako da mi je drago evo po drugi puta ovdje iako smo imali tu raspravu ponovno eto govoriti o važnosti isključivog gospodarskog pojasa, jer ste zapravo i vi dali veliki doprinos i zaželjeti vam evo isto tako dalji rad. Hvala vam lijepa.
Imamo nekoliko replika. Prva je uvaženi zastupnik Hrvoje Zekanović.
Pa poštovani ministre, govorili ste 17 minuta, ja imam samo minutu. Pokušat ću što prije reći što mi je na umu, što brže. Prvo na žalost mi ovaj pojas ne bi proglasili, to sam već rekao da ga Italija nije htjela proglasiti i meni je žao zbog toga. Ali shvaćam zašto, ali mi je žao. Dalje, govorili ste o Andreju Plenkoviću dosta dugo. Vi ga iz pozicije njegovog ministra branite i rekao sam to je legitimno, međutim brojke ipak govore drugačije kad već govorite o njemu. Znači mi smo čvrsto na dnu ljestvice razvijenosti europskih zemalja, a kad zanemarimo razvijenost i gospodarstvo Marakeški sporazum, Istambulska konvencija ili ono što je meni jako bitno na primjer zaštita života, on tu prstom nije mrdnuo a mogao bi nabrajati do sutra. Imam još 20 sekundi, jednostavno dakle on ali reći ću vam i ovo. Kad bi on sutra donio Zakon o zaštiti života u ovom Saboru ja bih ga sutra podržao i više ne bih ušao u ovaj Sabor. I na kraju, da ostanem na temi. Molim vas vodite računa da moramo do 2030. godine zaštititi 30% našeg mora. Znači odnosi se tih 50-tak tisuća kilometara kvadratnih, 30%.
Odgovor na repliku. Izvolite ministre.
Hvala lijepa gospodine Zekanović, evo hvala vam na doprinosu. Ja sam zapravo uvjeren kada govorimo, vi govorite to je relativno. Ne znam na čemu vi, na čemu bazirate vaše iskustvo odnosno informacije. Ali ako govorimo o Andreju Plenkoviću i njegovoj popularnosti vjerujte mi da kad bi bili ponovni izbori da bi on dobio više i bolje prošao nego 5. srpnja svi mi i Hrvatska demokratska zajednica. To kad govorimo o pitanju znate vođenja države. To je važno znate u ovom trenutku kada građani očekuju socijalnu stabilnost, kada je znate, kada postoji strah od budućnosti oko pandemije. Važno je da mi ulijevamo optimizam, entuzijazam i poduzimamo odgovarajuće mjere, tako da idemo u dobrom smjeru jaka, sigurna Hrvatska.
Sljedeća replika uvaženi zastupnik Miro Bulj.
Hvala lijepo. Uvaženi ministre, malo ste u ovom svom izlaganju, opis svoga posla proširili van ove teme. Otišli smo malo i na nacionalne manjine, malo na konstitutivnost Hrvatskog naroda sve značajne teme. Međutim ja bi samo rekao što se tiče svih tih tema koje ste nabrojali najviše ste vremena posvetili, a volio bi više da ste govorili i o tim konstitutivnosti hrvatskoga naroda, naravno i nacionalnim manjinama hrvatskim o Hrvatima kao nacionalnim manjinama primjer u Srbiji koji su imali katastrofalne, teško, vrlo teško žive, a vi ste najviše posvetili od IGP-a najviše ste posvetili hvaleći Andreja Plenkovića, šta je legitimno, to je vaše legitimno pravo. Međutim, ovdje je iznad svega vrlo bitno da se proglasi IGP napokon, napokon da je to prihvaćeno i da se on primjeni, raditi sve na primjeni i na očuvanju svega toga šta proizlazi iz IGP-a, to je ključ, nakon ovoga što je to svečani čin proglašenja. Hvala.
Odgovor na repliku. Izvolite ministre.
Hvala lijepa. Ja sam spominjao jeste ga vi nepravedno kritizirali zato sam morao reagirati, on je moj predsjednik Vlade. … [[Upadica se ne razumije.]]
Dobro, hvala. Sljedeća replika uvaženi zastupnik Davor Ivo Stier.
Hvala g. potpredsjedniče. G. ministre. Do samog kraja ove rasprave mogli su se čuti kritički tonovi i neka to je dio pluralizma, višestranačja, ali isto tako je činjenica da će ovaj Sabor prihvatiti ovu odluku Vlade i to je ona činjenica koja će ostati i mislim da je to poruka koja treba ići i našim hrvatskim građanima iz ove sjednice, dakle da prijedlog Vlade će dobiti većinu vjerojatno svih klubova zastupnika u ovom HS-u. I sama ta činjenica ukazuje na to da se vodila jedna odgovorna politika upravo jer je Hrvatska na prvom mjestu jedna europska politika i na taj način će se zaštiti i hrvatske interese na Jadranu.
Ministre, ima li odgovora?
Hvala lijepa. Evo dosta smo zborili ja bih rekao o tome i to su sve neki način dobre kontribucije koje idu afirmativno čin proglašenja IGP-a i ja se doista veselim pa sam ja i molio ovdje, iako nije nužno, ali biti ovdje na činu proglašenja IGP-a tako da evo u petak ako to bude moguće ja ću rado biti ovdje kako bih eto s vama na neki način prisustvovao tom svečanom činu. Gospodine potpredsjedniče Sabora ako to Poslovnik isto tako dopušta ja bih rado onda bio tu.
Hvala ministre. Zahvaljujem. S ovim smo iscrpili kompletnu raspravu po ovoj točci. Zaključujem raspravu, glasovat ćemo kad se steknu uvjeti.